Period: Old Babylonian
Genre: Literary
Transliteration:
<SURFACE>
me-a lu ab₂ me-a lu-lu
šilam {d}suen me-a lu-lu
gig₂-bi {na₄}za-gin₃ duru₅-am₃
ab₂-ba babbar-bi iti₆ e₃-a-am₃
tur-tur-bi še-gin₇ ma-ra-ši-sur
gal-gal-bi am-gin₇ ma-ra-ši-lu
ab₂ lu-a tur₃ lu-a-na
giri₁₇-zal an-na-ke₄ <unk> ma ba-ni-in-du₈
ga ab₂ sig₇-a-bi banšur-ra i-ni-in-de₂
šu dadag-ge ga na-tum₃-tum₃
lugal-ŋu₁₀ kiŋ₂-ŋa₂ til₃-la-ni
{d}suen saman za-gin₃ ab₂ <unk> ak-a
ab₂ am₃-ra-ra-ra ab₂...
e-ne ab₂-ba nam-sipad mu-un-ak
ama ugu-ni nin nibru{ki}ke₄
en-ra edin-a-na a-ra-zu mu-na-ab-be₂
a-ra-zu unud a-ra-zu
edin dug₃-ga ab₂ hu-mu-ra-ši-lu
ŋi₆ u₃-na um-ma-te-a-ta
e₂-kur eš₃ kal-kal za-e he₂-me-u₃-tud
ki aŋ₂-bi na-nam ki aŋ₂-bi na-nam
en e₂-kur-ra ki aŋ₂-bi na-nam
{d}en-lil₂-la₂ lu₂ la-la-ni na-nam
{d}suen ama ugu-ni i-lu-ni na-nam
ama ugu-ni šag₄ ki aŋ₂-ŋa₂-ni-ta
{d}suen-ra mi₂-e-eš na-mu-un-e
...aŋ₂ šag₄-ga niŋ₂ šag₄ te-en-na-me-en
{d}suen amar za-gin₃ dub₃ kug-ga peš-a
...šag₄-ge al dug₄-ga-zu
...šag₄-ge guru₇-a-zu
...zi-zi he₂-du₇ e₂-kur-ra
dug₃ {d}en-lil₂-la₂-ka za-e al dug₄-ba-ni-ib
giri₁₇-zal an-na za-e he₂-me-u₃-tud
i-lu-zu e₂-kur-re he₂-em-me
zi-zu uŋ₃-e he₂-em-mi-ib-aŋ₂-ŋe₂₆
{d}suen an ki-a he₂-em-dirig-ge-en
ab₂ <unk> ga-bi banšur-ra i-ni-in-de₂
{d}suen-e šu-luh-e si bi₂-in-sa₂
niŋ₂ šu dug₄-ga-ŋu₁₀ dadag-ga-am₃
a-a-ŋu₁₀ {d}en-lil₂-le dug₃-ga he₂-gu₇-e
lugal ma₂-gur₈ kug an-na dirig-ga
ama-ni ul-la mi₂ na-mu-un-e
am an-ne₂ zid-de₃-eš pad₃-da-ŋu₁₀
mu-zu kur-kur-ra ze₂-be₂-eš im-ma-al
en tur₃ kug-ga šu-luh dadag-ga-am₃
a ra eš₃ kug-ga-am₃ saman za-gin₃-na
dumu ur-saŋ {d}nin-lil₂-le tud-da
{d}nanna a-gar₃ a ru-a ki aŋ₂ an kug-ga
nam-sipad kalam-ma an-ne₂ ma-ra-an-šum₂
{d}en-lil₂-le mu dug₃-ga mi-ri-in-sa₄
dug₄-ga zid dumu {d}en-lil₂-la₂-me-en
an-ne₂ šag₄ mah-a-na nam-lugal ma-ra-an-šum₂
iri-zu urim₂{ki} šag₄-ge bi₂-pad₃
id₂ nun-e ku₆ mušen ma-ra-ab-tum₃
dumu-saŋ {d}en-lil₂-la₂ nam-en-na...
nam-lugal an-na za-ra mu-ra-an-šum₂
diŋir an-na hi-li gur₃-ru-me-en
iti₆-zu kug-ga-am₃ dadag-ga-am₃
{d}utu-gin₇ su₈-ba kalam-ma-me-en
{d}nanna lugal-ra ud-de₃-eš-e mu-un-e₃
bal-bal-e {d}suen-na-kam

Cuneiform:
<SURFACE>
𒈨𒀀𒇻𒀖𒈨𒀀𒇻𒇻
𒉦𒀭𒂗𒍪𒈨𒀀𒇻𒇻
𒈪𒁉𒎎𒍝𒆳𒀀𒀀𒀭
𒀖𒁀𒌓𒁉𒌓𒀭𒋀𒆠𒌓𒁺𒀀𒀀𒀭
𒌉𒌉𒁉𒊺𒁶𒈠𒊏𒅆𒋩
𒃲𒃲𒁉𒄠𒁶𒈠𒊏𒅆𒇻
𒀖𒇻𒀀𒉣𒇬𒇻𒀀𒈾
𒅗𒉌𒀭𒈾𒆤<unk>𒈠𒁀𒉌𒅔𒂃
𒂵𒀖𒅊𒀀𒁉𒍎𒊏𒄿𒉌𒅔𒌤
𒋗𒌓𒌓𒄀𒂵𒈾𒉐𒉐
𒈗𒈬𒆥𒂷𒋾𒆷𒉌
𒀭𒂗𒍪𒂠𒋤𒉣𒂠𒌅𒍝𒆳𒀖<unk>𒀝𒀀
𒀖𒀀𒀭𒊏𒊏𒊏𒀖...
𒂊𒉈𒀖𒁀𒉆𒉺𒇻𒈬𒌧𒀝
𒂼𒌋𒅗𒉌𒎏𒂗𒆤𒆠𒆤
𒂗𒊏𒂔𒀀𒈾𒀀𒊏𒍪𒈬𒈾𒀊𒁉
𒀀𒊏𒍪𒀖𒆪𒀀𒊏𒍪
𒂔𒄭𒂵𒀖𒄷𒈬𒊏𒅆𒇻
𒈪𒅇𒈾𒌝𒈠𒋼𒀀𒋫
𒂍𒆳𒀊𒆗𒆗𒍝𒂊𒃶𒈨𒅇𒌅
𒆠𒉘𒁉𒈾𒉆𒆠𒉘𒁉𒈾𒉆
𒂗𒂍𒆳𒊏𒆠𒉘𒁉𒈾𒉆
𒀭𒂗𒆤𒇲𒇽𒆷𒆷𒉌𒈾𒉆
𒀭𒂗𒍪𒂼𒌋𒅗𒉌𒄿𒇻𒉌𒈾𒉆
𒂼𒌋𒅗𒉌𒊮𒆠𒉘𒂷𒉌𒋫
𒀭𒂗𒍪𒊏𒊩𒂊𒌍𒈾𒈬𒌧𒂊
...𒉘𒊮𒂵𒃻𒊮𒋼𒂗𒈾𒈨𒂗
𒀭𒂗𒍪𒀫𒍝𒆳𒄭𒆬𒂵𒄫𒀀
...𒊮𒄀𒀠𒅗𒂵𒍪
...𒊮𒄀𒄦𒀀𒍪
...𒍣𒍣𒃶𒌌𒂍𒆳𒊏
𒄭𒀭𒂗𒆤𒇲𒅗𒍝𒂊𒀠𒅗𒁀𒉌𒅁
𒅗𒉌𒀭𒈾𒍝𒂊𒃶𒈨𒅇𒌅
𒄿𒇻𒍪𒂍𒆳𒊑𒃶𒅎𒈨
𒍣𒍪𒌧𒂊𒃶𒅎𒈪𒅁𒉘𒂷
𒀭𒂗𒍪𒀭𒆠𒀀𒃶𒅎𒋛𒀀𒄀𒂗
𒀖<unk>𒂵𒁉𒍎𒊏𒄿𒉌𒅔𒌤
𒀭𒂗𒍪𒂊𒋗𒈛𒂊𒋛𒉈𒅔𒁲
𒃻𒋗𒅗𒂵𒈬𒌓𒌓𒂵𒀀𒀭
𒀀𒀀𒈬𒀭𒂗𒆤𒇷𒄭𒂵𒃶𒅥𒂊
𒈗𒈣𒋽𒆬𒀭𒈾𒋛𒀀𒂵
𒂼𒉌𒌌𒆷𒊩𒈾𒈬𒌧𒂊
𒄠𒀭𒉌𒍣𒉈𒌍𒅆𒊒𒁕𒈬
𒈬𒍪𒆳𒆳𒊏𒍢𒁉𒌍𒅎𒈠𒀠
𒂗𒉣𒇬𒆬𒂵𒋗𒈛𒌓𒌓𒂵𒀀𒀭
𒀀𒊏𒀊𒆬𒂵𒀀𒀭𒂠𒋤𒉣𒂠𒌅𒍝𒆳𒈾
𒌉𒌨𒊕𒀭𒎏𒆤𒇷𒌅𒁕
𒀭𒋀𒆠𒀀𒃼𒀀𒊒𒀀𒆠𒉘𒀭𒆬𒂵
𒉆𒉺𒇻𒌧𒈠𒀭𒉌𒈠𒊏𒀭𒋧
𒀭𒂗𒆤𒇷𒈬𒄭𒂵𒈪𒊑𒅔𒄷𒈿
𒅗𒂵𒍣𒌉𒀭𒂗𒆤𒇲𒈨𒂗
𒀭𒉌𒊮𒈤𒀀𒈾𒉆𒈗𒈠𒊏𒀭𒋧
𒌷𒍪𒋀𒀕𒆠𒊮𒄀𒉈𒅆𒊒
𒀀𒇉𒉣𒂊𒄩𒄷𒈠𒊏𒀊𒉐
𒌉𒊕𒀭𒂗𒆤𒇲𒉆𒂗𒈾...
𒉆𒈗𒀭𒈾𒍝𒊏𒈬𒊏𒀭𒋧
𒀭𒀭𒈾𒄭𒇷𒅍𒊒𒈨𒂗
𒌓𒀭𒋀𒆠𒍪𒆬𒂵𒀀𒀭𒌓𒌓𒂵𒀀𒀭
𒀭𒌓𒁶𒁻𒁀𒌧𒈠𒈨𒂗
𒀭𒋀𒆠𒈗𒊏𒌓𒉈𒌍𒂊𒈬𒌧𒌓𒁺
𒁄𒁄𒂊𒀭𒂗𒍪𒈾𒄰